section_heading: Vojna karijera
paragraph_text: Krug von Nidda je u sasku vojsku stupio kao kadet u ožujku 1877. godine služeći u Kraljevskoj saskoj gardijskoj konjičkoj pukovniji u Dresdenu. Najprije od listopada 1877. pohađa Vojnu školu u Neissi, te nakon toga od listopada 1878. Vojnu konjičku školu u Dresdenu. U Kraljevskoj saskoj gardijskoj konjičkoj pukovniji od ožujka 1883. obnaša dužnost pobočnika, dok je u travnju 1886. promaknut u čin poručnika. Od listopada 1887. pohađa Prusku vojnu akademiju u Berlinu, te se nakon završetka iste, u srpnju 1890., vraća na službu u Kraljevsku sasku gardijsku konjičku pukovniju. U prosincu 1890. unaprijeđen je u čin konjičkog satnika, te premješten na službu u stožer XII. korpusa. Navedenu dužnost obnaša do listopada 1892. kada je raspoređen u Leipzig u stožer 24. pješačke divizije. U rujnu 1893. imenovan je osobnim pobočnikom saskog princa Georga koju dužnost obnaša iduće tri godine, do rujna 1896., kada postaje zapovjednikom eskadrona u ulanskoj pukovniji "Kaiser Franz Josef". Od ožujka 1898. nalazi se na dužnosti stožernog časnika u XII. korpusu u Dresdenu. Mjesec dana od tog imenovanja, u travnju, promaknut je u čin bojnika. U listopadu te iste godine raspoređen je na službu u sasko ministarstvo rata, nakon čega od ožujka 1899. obnaša dužnost saskog vojnog predstavnika pri Glavnom stožeru.